Broj: 711-I-1357-P-201/22-03-23

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Martine Bienenfeld, direktorice Turističke zajednice grada Zagreba,** za davanjem očitovanja Povjerenstva, na 166. sjednici, održanoj 8. travnja 2022., daje sljedeće:

**OČITOVANJE**

**Sukladno članku 18. stavku 5. ZSSI/21-a, direktor trgovačkog društva Zagrebački električni tramvaj d.o.o. može za vrijeme obnašanja navedene dužnosti obavljati funkciju člana Turističkog vijeća Turističke zajednice grada Zagreba, kao neprofitne pravne osobe, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem očitovanja Povjerenstva podnijela je Martina Bienenfeld, direktorica Turističke zajednice grada Zagreba. U knjigama ulazne pošte Povjerenstva zahtjev je zaprimljen 28. ožujka 2022. pod poslovnim brojem 711-U-3874-P-201/22-01-2, povodom kojeg se vodi predmet broj P-201/22.

Člankom 3. stavkom 1. točkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenoga Zakona slijedom čega je Marko Bogdanović kao direktor trgovačkog društva Zagrebački električni tramvaj d.o.o., kojem je jedini osnivač Grad Zagreb, obveznik navedenog Zakona.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredaba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica navodi da je Turistička zajednica grada Zagreba (u daljnjem tekstu: TZGZ) pravna osoba koja djeluje temeljem Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) te da je upisana u upisnik koji se vodi pri Ministarstvu turizma i sporta, kao i da je neprofitna organizacija upisana u Registar neprofitnih organizacija pri Ministarstvu financija. Podnositeljica dalje navodi da TZGZ, kao niti jedna turistička zajednica, nije dio lokalne niti područne (regionalne) samouprave, te da su joj osnivači njeni članovi koji su isključivo gospodarski subjekti – sve pravne i fizičke osobe koje na području Grada Zagreba imaju sjedište ili podružnicu, pogon, objekt u kojem se pružaju usluge i slično ili prebivalište i koje trajno ili sezonski ostvaruju prihod pružanjem ugostiteljskih usluga i usluga u turizmu ili obavljaju djelatnost koja ima korist od turizma odnosno na čije prihode turizam ima utjecaj. Ujedno, TZGZ se financira isključivo iz vlastitih prihoda – turističke članarine koju uplaćuju članovi kao gospodarski subjekti te turističke pristojbe koja se naplaćuje od turista, odnosno paušalno od pružatelja ugostiteljskih usluga prema Zakonu o članarinama u turističkim zajednicama („Narodne novine“, broj 52/19. i 144/20.) odnosno Zakonu o turističkoj pristojbi („Narodne novine“, broj 52/19., 32/20. i 42/20.). Podnositeljica također pojašnjava da TZGZ ima tijela upravljanja – Skupštinu, Turističko vijeće i predsjednika. Skupština je najviše tijelo upravljanja koje čine predstavnici članova TZGZ-a, Turističko vijeće je izvršno tijelo Skupštine TZGZ-a čije članove bira Skupština TZGZ-a iz redova članova. TZGZ ima direktora koji je zastupa, organizira i rukovodi njenim radom i poslovanjem te provodi odluke Turističkog vijeća, a odgovoran je u granicama utvrđenih ovlasti za poslovanje i zakonitost rada TZGZ-a za što odgovara Turističkom vijeću i predsjedniku.

U nastavku podnositeljica navodi da je Turističko vijeće skupno tijelo i sukladno Zakonu ima 8 članova, a s obzirom na opisane djelatnosti odnosno obveznike uplate članarine sukladno posebnom zakonu, pravo na članstvo u Turističkom vijeću, po odluci Skupštine, u djelatnosti Prijevoza (NKD 2007. – grupa H Prijevoz i skladištenje) ostvario je i Zagrebački električni tramvaj d.o.o. odnosno predstavnik trgovačkog društva slijedom čega je isto društvo predložilo da novi predstavnik u Turističkom vijeću bude Marko Bogdanović, direktor društva.

Podnositeljica nadalje citira odredbe članka 3. stavka 1. točke 40. i članka 18. stavaka 1. i 5. ZSSI/21-a te napominje da TZGZ nije trgovačko društvo niti ustanova, a nije niti izvanproračunski fond kao i da nije osnovana kao udruga ili zaklada slijedom čega smatra da direktor trgovačkog društva Zagrebački električni tramvaj d.o.o. može biti član Turističkog vijeća TZGZ-a te u tom smislu traži očitovanje Povjerenstva.

Podnositeljica dodatno ukazuje da Turističko vijeće svoje odluke donosi na sjednicama ako je prisutno više od polovice članova vijeća i to većinom prisutnih članova te da članovi primaju naknadu za obavljanje svojih aktivnosti. Nastavno na navedeno podnositeljica traži očitovanje smije li direktor trgovačkog društva Zagrebački električni tramvaj d.o.o. primati naknadu u Turističkom vijeću.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 5. ZSSI/21-a je propisano da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 4. Zakona o turističkim zajednicama i promicanju hrvatskog turizma propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. navedenoga Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg sukladno stavku 4. istoga članka vodi ministarstvo nadležno za turizam.

Nadalje, člankom 10. istoga Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno djelatnosti navedene u stavku 3. istog članka toga Zakona.

Prema članku 13. stavku 1. istoga Zakona, tijela turističke zajednice su skupština, turističko vijeće te predsjednik turističke zajednice.

Turističko vijeće je sukladno odredbi članka 17. stavka 1. istoga Zakona, izvršno tijelo skupštine turističke zajednice.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva temeljem posebnog zakona.

Obzirom da je obveznicima temeljem odredbe članka 18. stavka 5. ZSSI/21-a dopušteno članstvo u izvršnim tijelima udrugama, te da je turistička zajednica neprofitna pravna osoba, a ovdje se ne radi o obavljanju poslova upravljanja poslovnim subjektom zabranjenom člankom 18. stavkom 1. ZSSI/21-a, već o obavljanju izvršnih funkcija u navedenoj pravnoj osobi, direktor trgovačkog društva Zagrebački električni tramvaj d.o.o. može za vrijeme obnašanja navedene dužnosti obavljati funkciju člana Turističkog vijeća TZGZ, ali bez prava na prava na naknadu ili primanje dara u toj ulozi, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-pošte
2. Objava na internetskoj stranici Povjerenstva
3. Pismohrana